Vermeende moordenaar wel vervolgArgieffoto (Foto: QuinceCreative/Pixabay) ’n Verdagte wat glo in Januarie verlede jaar ŉ man in Richardsbaai, KwaZulu-Natal, doodgeskiet het, het Woensdag vir die eerste keer in die landdroshof op Ngwelezana verskyn. Die Nasionale Vervolgingsgesag (NVG) het aanvanklik besluit om nie die verdagte vir moord te vervolg nie, maar ná volgehoue druk vanaf AfriForum se privaatvervolgingseenheid wel daarmee voortgegaan. Maroela Media het vroeër berig die klaer in die saak se man is op 26 Januarie verlede jaar in Richardsbaai doodgeskiet. Die vrou en haar man het ’n oproer in die buurt opgemerk en ondersoek gaan instel. Die verdagte het ’n skoot afgevuur en die man in die proses doodgeskiet. Dieselfde koeël het die vrou in haar hand getref. Die vermeende moordenaar het in dieselfde buurt as die slagoffers gewoon. Die oorledene se familie het weens die voorval besluit om na die VSA te emigreer. “Die polisie het die misdaad ondersoek, maar die NVG het aanvanklik versuim om te vervolg. Dít ondanks die feit dat die polisieondersoek bevind het dat die koeël en gebruikte patroon, wat op die toneel gevind is, deur ’n vuurwapen afgevuur is wat in die beskuldigde se naam geregistreer is,” het adv. Phyllis Vorster, aanklaer by AfriForum se privaatvervolgingseenheid, vroeër gesê. AfriForum het die vrou bygestaan deur ’n aansoek te bring vir ’n nolle prosequi-sertifikaat, waarna die NVG sy besluit om nie te vervolg nie, omgekeer het. “Soms dink ’n mens jy kan nie meer geskok word deur die polisie en die NVG se traak-my-nieagtige houding as dit by sekere sake kom nie, maar dan gebeur só iets. Daar is duidelike bewyse dat die verdagte die dood van die slagoffer veroorsaak het en die ballistiese toetse wys selfs dat dit sy vuurwapen is wat in die voorval gebruik is. Tog het die owerhede besluit om nie te vervolg nie, totdat AfriForum se privaatvervolgingseenheid betrokke geraak het. Tóé ewe skielik besluit hulle om voort te gaan. Dit is uiters teleurstellend,” sê Jacques Broodryk, AfriForum se veldtogbestuurder. Die verdagte sal na verwagting weer Vrydag in die hof verskyn.